b'\n_START_ARTICLE_\nMozilla Thunderbird\n_START_SECTION_\nZgodovina\n_START_PARAGRAPH_\nRazvojno ime Thunderbirda je bilo "Minotaur". Prva razli\xc4\x8dica Thunderbirda (0.1) je bila izdana 28. julija 2003, vendar je uradna razli\xc4\x8dica 1.0 iz\xc5\xa1la \xc5\xa1ele 7. decembra 2004. Tako kot spletni brskalnik Mozilla Firefox je tudi Thunderbird iz\xc5\xa1el kot samostojen program iz zbirke Mozilla Suite. Mozilla je Firefox in Thunderbird razvijala povezano in Thunderbird je predstavljal komplement Firefoxu._NEWLINE_Kasneje se je znotraj Mozilla Foundation oblikovala skupina Mozilla Messaging, zadol\xc5\xbeena za razvijanje Thunderbirda._NEWLINE_Leta 2012 je Mozilla Messaging prenehala obstajati, razvijanje novih funkcij pa je bilo prepu\xc5\xa1\xc4\x8deno skupnosti. Odtlej izhajajo samo \xc5\xa1e razli\xc4\x8dice ESR \xe2\x80\x93 ve\xc4\x8dje izdaje z novimi funkcijami so izdane vsakih 42 tednov, med njimi pa izhajajo le varnostni in zanesljivostni popravki, za katere \xc5\xa1e vedno skrbi Mozilla._NEWLINE_Maja 2017 je bilo oznanjeno, da bo Thunderbird oddvojen od Mozilline tehni\xc4\x8dne infrastrukture. Mozilla je v pravnem in finan\xc4\x8dnem pogledu \xc5\xa1e vedno dom Thunderbirda ter sodeluje z njegovo ekipo.\n_START_SECTION_\nUporaba\n_START_PARAGRAPH_\n\xc5\xa0tevilo uporabnikov Thunderbirda je bilo konec leta 2010 ocenjeno na med 15 in 18 milijonov.'